## La Biblioteca Valenciana clausura el cicle ‘Trobades amb escriptors 2025’ amb Elvira Lindo

*** Prop de 2.600 alumnes de Primària, Secundària i cicles formatius d’FP, Batxillerat, escoles d’adults, associacions culturals i clubs de lectura han participat en esta iniciativa
* El cicle, que va començar en febrer amb Santiago Posteguillo, ha comptat amb la participació de huit escriptors**

La Biblioteca Valenciana Nicolau Primitiu ha tancat este dimecres, 7 de maig, el cicle ‘Trobades amb escriptors 2025’ amb la participació de l’escriptora Elvira Lindo, que ha mantingut un col·loqui amb els seus lectors en el monestir de Sant Miquel dels Reis.

L’acte ha comptat amb la participació del director general de Cultura, Miquel Nadal, que ha destacat el gran acolliment que té esta iniciativa, que forma part del programa d’activitats que organitza la Biblioteca Valenciana per a “acostar la lectura a tota mena de públic, especialment als més jóvens”.

Nadal ha assenyalat que més de 60.000 persones han passat ja per este cicle, en el qual la col·laboració amb el món educatiu és primordial. “En eixe sentit —ha apuntat—, les trobades són la culminació d’un treball que comença en les aules amb l’estudi de l’obra d’un escriptor o escriptora i que culminen amb una xarrada amena i interactiva entre l’autor i els seus lectors”.

En concret, el cicle ha comptat este 2025 amb la presència de Santiago Posteguillo, Silvestre Vilaplana, Anna Moner, Francesc Gisbert, Joaquín Pérez Azaustre, Purificación Mascarell i Víctor del Árbol, a més d’Elvira Lindo, que ha tancat este dimecres l’activitat prevista per a enguany.

Més de 2.600 persones i 65 centres educatius de la Comunitat Valenciana han participat en esta edició, que s’ha desenrotllat de febrer a maig en el monestir de Sant Miquel dels Reis.

Així mateix, l’activitat ha tingut també un gran impacte en xarxes socials, amb més de 10.000 interaccions en X, Instagram i Facebook i més de 2.000 visualitzacions de vídeos en YouTube, la qual cosa ha contribuït a donar difusió al projecte.

Les trobades amb escriptors són gratuïtes i estan dirigides a alumnes de Primària, Secundària i cicles formatius d’FP, Batxillerat, escoles d’adults, associacions culturals i clubs de lectura. A títol personal també es pot assistir a les trobades, sense necessitat de reserva prèvia.

Estes trobades servixen de suport al treball que s’inicia en les aules amb l’estudi de l’obra d’un escriptor i finalitza amb una xarrada amb l’autor i els seus lectors.

El llistat d’autors, juntament amb una recomanació de lectures, s’oferix als centres escolars perquè puguen conéixer durant el curs el text i culminar amb una conversa entre l’autor i els seus lectors. En concret, en esta edició s’ha treballat amb més de 30 obres.

A més d’este cicle de trobada amb autors, la Biblioteca Valenciana Nicolau Primitiu organitza durant tot l’any diverses activitats per a fomentar la lectura a través de tallers, recitals, lectures dramatitzades o presentacions de diverses publicacions.

Fecha: 07/05/2025